SET พรุ่งนี้ไซด์เวย์ จับตางบ บจ. Q2/59
โบรกฯมองแนวโน้มการลงทุนพรุ่งนี้ (29 มิ.ย.) เชื่อว่าดัชนีตลาดหุ้นไทยจะเคลื่อนไหวทั้งในแดนบวก และแดนลบ และควรระมัดระวังเรื่องของแรงขายทำกำไรที่จะเกิดขึ้น และยังต้องติดตามผลประกอบการไตรมาส 2/59 ของบริษัทจดทะเบียน และมาตรการแก้ไขผลกระทบที่จะเกิดขึ้นจากกรณี Brexit พร้อมให้แนวต้าน 1,450 จุด แนวรับ 1,425 จุด
28 มิ.ย. 2559

นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยถึงตลาดหุ้นไทย (28 มิ.ย.) ปรับตัวขึ้นได้ดีเกิน หลังประเทศหลักต่าง ๆ เริ่มออกมาให้ความมั่นใจว่าจะมีมาตรการรองกับสถานการณ์ที่จะเกิดขึ้น เกี่ยวกับกรณี Brexit ที่อังกฤษลงประชามติออกจากการเป็นสมาชิกในสหภาพยุโรป (EU) แต่อย่างไรก็ตามมองว่าเป็นผลแค่จิตวิทยาการลงทุนเท่านั้น ขณะที่ระยะกลางและระยะยาวยังต้องติดตามอย่างใกล้ชิดว่าจะเกิดผลอย่างไรบ้างต่อเศรษฐกิจทั่วโลก
นอกจากนี้ตลาดหุ้นไทยยังได้รับผลดีจากการทำราคาปิดสิ้นงวดบัญชี (Window Dressing) โดยเฉพาะในหุ้นขนาดใหญ่ และกลุ่มที่ราคาปรับตัวลดลงไปมาก ทั้งกลุ่มธนาคารพาณิชย์ และกลุ่มพลังงาน
“ดัชนีกลับมาขึ้นมาได้ค่อนข้างแรงจากความเชื่อมั่นของนักลงทุนที่กลับมา แต่อย่างไรก็ตามยังต้องระวังในระยะกลางและระยะยาว โดยเฉพาะหากดัชนีขึ้นไปทดสอบที่ระดับ 1,450 จุด เพราะปัจจุบันเรายังไม่เห็นผลที่เกิดขึ้นจริงกับการที่อังกฤษออกจากสหภาพยุโรป” นายธนเดชกล่าว
ส่วนแนวโน้มการลงทุนในวันพรุ่งนี้ (29 มิ.ย.) เชื่อว่าดัชนีตลาดหุ้นไทยจะเคลื่อนไหวทั้งในแดนบวก และแดนลบ และควรระมัดระวังเรื่องของแรงขายทำกำไรที่จะเกิดขึ้น และยังต้องติดตามผลประกอบการไตรมาส 2/59 ของบริษัทจดทะเบียน และมาตรการแก้ไขผลกระทบที่จะเกิดขึ้นจากกรณี Brexit พร้อมให้แนวต้าน 1,450 จุด แนวรับ 1,425 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 156.50 บาท ลดลง 1.00 บาท
SCB ปิดที่ 136.00 บาท เพิ่มขึ้น 2.50 บาท
BJC ปิดที่ 45.00 บาท เพิ่มขึ้น 2.50 บาท
PTT ปิดที่ 312.00 บาท เพิ่มขึ้น 3.00 บาท
PTTEP ปิดที่ 81.00 บาท เพิ่มขึ้น 1.50 บาท